text: Música solidària per a material sanitari i medicació a Senegal | Compromís més Gandia unida Música solidària per a material sanitari i medicació a Senegal – Compromís més Gandia unida
  Música solidària per a material sanitari i medicació a Senegal
  El nostre regidor de Cultura, Nahuel González, acompanyat de Laura Martínez, de l'ONG Waw Senegal, i del músic Felipe Torres, han presentat aquest matí el primer concert musical solidari a benefici del Projecte Tomboronkoto (Senegal). Tindrà lloc el pròxim dissabte, 30 de novembre, d'11 a 14.30 h, al Jardí de la Casa de la Marquesa. Hi actuaran els grups XDM+ (punk rock) i Fukushima. L'entrada és gratuïta, però s'hi pot col·laborar amb les consumicions de refrescos, aliments, la compra de samarretes i altres productes de merchandising.
  Sara i Laura són dentista i higienista dental, respectivament, de l'ONG Waw Senegal. Després de realitzar diversos viatges de voluntariat per l'Àfrica van decidir centrar esforços en ajudar, des del punt de vista odontològic, a la gent més desafavorida del Senegal, concretament a Tomboronkoto, a la regió de País Bassari, al sur-est. "Volem ajudar a la gent que no té res i si, per exemple, té mal de queixals no pot accedir a analgèsics i molt menys a assistència mèdica. Per tant, necessitem tant voluntaris, com ajuda econòmica per a adquirir material sanitari i medicació per tal d'oferir-hi un servei bucodental que arribe al màxim de gent possible. La idea és poder anar-hi dues vegades a l'any per a fer un seguiment dels tractaments", ha assegurat Laura Martínez. En breu, l'ONG obrirà una pàgina web amb tota la informació sobre el projecte.